Με τη βοήθεια του Folding@Home, η έρευνα για την καταπολέμηση του κορωνοϊού μπορεί να επισπευστεί.

Είναι κοινό μυστικό ότι το Διαδίκτυο και οι μόνιμα συνδεδεμένοι σε αυτό προσωπικοί ηλεκτρονικοί υπολογιστές μπορούν να αυξήσουν με εκθετικό ρυθμό την ταχύτητα με την οποία γίνεται η έρευνα πάνω σε ευρύ πεδίο επιστημονικών ζητημάτων. Αρχικά, το σχέδιο του Folding@Home είχε ξεκινήσει με τη συλλογική επεξεργασία σημάτων από το σύμπαν στο πλαίσιο της αναζήτησης για την πιθανότητα εύρεσης εξωγήινης ζωής, αλλά γρήγορα επεκτάθηκε στο πεδίο της μελέτης των ασθενειών και την εκτέλεση μοντέλων για την προσπάθεια κατανόησης των μηχανισμών, αλλά και των τρόπων αντιμετώπισης των ασθενειών.

Ο κορωνοϊός που τείνει να λάβει χαρακτηριστικά πανδημίας αποτελεί τη νέα πρόκληση της Ιατρικής και λαμβάνονται μέτρα για την ταχεία κατανόηση των μηχανισμών λειτουργίας του, έτσι ώστε να μπορέσει να παραχθεί γρήγορα το εμβόλιο. Το Folding@Home καλεί όλους τους ενδιαφερόμενους χρήστες να κατεβάσουν το ειδικό λογισμικό και έπειτα να αφήσουν τον υπολογιστή τους να τρέξει μια σειρά από χρήσιμους υπολογισμούς προκειμένου να συμμετέχουν στην έρευνα για την καταπολέμησή του. Εάν θέλει κανείς να συμμετάσχει στην έρευνα για τον κορωνοϊό, αρκεί να επιλέξει το Any Disease, στο κατάλληλο πεδίο.

Εννοείται ότι ο κάτοχος του κάθε υπολογιστή έχει την απόλυτη ελευθερία να επιλέξει σε ποιο βαθμό θα γίνεται χρήση του PC του για τους σκοπούς της έρευνας, πόσοι πόροι του συστήματος θα διατίθενται για το Folding@Home και πότε θα γίνεται χρήση της υπολογιστικής ισχύος του κάθε μηχανήματος για ερευνητικούς σκοπούς.

Αξίζει να σημειωθεί ότι το Folding@Home μπορεί να λειτουργεί σε υπολογιστές με λειτουργικό σύστημα Windows, Mac και Linux, ενώ η εκτέλεση του προγράμματος δεν προκαλεί προβλήματα. Η ιδέα της κοινής χρήσης πολλών διαφορετικών υπολογιστών σε παγκόσμιο επίπεδο, μπορεί να δώσει στην ανθρωπότητα την ευκαιρία να καταπολεμήσει πολύ πιο γρήγορα τις ασθένειες. Περισσότερες πληροφορίες μπορείτε να βρείτε κάνοντας κλικ στο foldingathome.org.